《忆江淮旧游送薛福保还无锡》
清代·王闿运

锦水绿未波，摩诃柳初碧。东风昨更寒，为送将归客。

兰陵归客感年新，不待莺啼早惜春。二月云山三峡树，五湖烟水一家人。

枫树青青洞庭路，桂楫夷犹复容与。一片江南江北春，君行远到花开处。

戍鼓楼船且未休，石城淮浦忆前游。谢公棋罢东山冷，陆弟诗成洛水秋。

旧苑垂杨不堪折，海边芳草催鶗鴂。览古空怜瓜步潮，相思吟向苏台月。

莫道崎岖入蜀非，君平避世久忘机。借问南阳一龙卧，何似临邛驷马归。

作者简介：王闿（kǎi）运（1833—1916）晚清经学家、文学家。字壬秋，又字壬父，号湘绮，世称湘绮先生。咸丰二年（1852）举人，曾任肃顺家庭教师，后入曾国藩幕府。1880年入川，主持成都尊经书院。后主讲于长沙思贤讲舍、衡州船山书院、南昌高等学堂。授翰林院检讨，加侍读衔。辛亥革命后任清史馆馆长。著有《湘绮楼诗集、文集、日记》等。